สมเด็จพระเจ้าเอ็ดเวิร์ดที่ 7 แห่งสหราชอาณาจักร

สมเด็จพระเจ้าเอ็ดเวิร์ดที่ 7 (อัลเบิร์ต เอ็ดเวิร์ด; 9 พฤศจิกายน ค.ศ. 1841 – 6 พฤษภาคม ค.ศ. 1910) เป็นพระมหากษัตริย์สหราชอาณาจักร ประมุขแห่งเครือจักรภพแห่งอังกฤษ และสมเด็จพระจักรพรรดิแห่งอินเดีย เป็นพระราชโอรสในสมเด็จพระราชินีนาถวิกตอเรียแห่งสหราชอาณาจักร และทรงเป็นพระราชบิดาในสมเด็จพระเจ้าจอร์จที่ 5 แห่งสหราชอาณาจักรและม็อดแห่งเวลส์ สมเด็จพระราชินีแห่งนอร์เวย์พระชายาในสมเด็จพระราชาธิบดีโฮกุนที่ 7 แห่งนอร์เวย์ และทรงเป็นพระอัยกาในสมเด็จพระเจ้าเอ็ดเวิร์ดที่ 8 แห่งสหราชอาณาจักรและสมเด็จพระเจ้าจอร์จที่ 6 แห่งสหราชอาณาจักร และทรงเป็นพระปัยกาในสมเด็จพระราชินีนาถเอลิซาเบธที่ 2 แห่งสหราชอาณาจักร และเป็นพระประมุขพระองค์แรกและพระองค์เดียวของราชวงศ์ซัคเซิน-โคบวร์คและโกทา พระองค์ทรงครองราชสมบัตินับตั้งแต่วันที่ 22 มกราคม ค.ศ. 1901 จนกระทั่งเสด็จสวรรคตในวันที่ 6 พฤษภาคม ค.ศ. 1910

ก่อนการเสวยราชสมบัติ พระองค์ทรงดำรงพระอิสริยยศเป็นเจ้าชายแห่งเวลส์ และทรงมีลักษณะเด่นพิเศษที่เป็นรัชทายาทในรัชบัลลังก์ยาวนานกว่าใครในประวัติศาสตร์ของอังกฤษและสหราชอาณาจักร ก่อนจะถูกแทนที่ด้วยบันทึกสถิติที่ สมเด็จพระเจ้าชาลส์ที่ 3 ได้ทำไว้ รัชกาลของสมเด็จพระเจ้าเอ็ดเวิร์ดที่ 7 ซึ่งเรียกว่า สมัยเอ็ดเวิร์ด (Edwardian Period) ทำให้เห็นถึงการยอมรับอย่างเป็นทางการครั้งแรกในการดำรงตำแหน่งหน้าที่ของนายกรัฐมนตรีในปี ค.ศ. 1905

พระองค์เป็นพระประมุขอังกฤษพระองค์แรกที่เสด็จเยือนประเทศรัสเซียเมื่อปี ค.ศ. 1908 ถึงแม้ว่าทรงปฏิเสธที่จะเสด็จเยือนในปี ค.ศ. 1906 (เพราะว่าโปรดสภาดูมามากกว่าซาร์) พระองค์ยังทรงมีบทบาทสำคัญในการพัฒนากองทัพเรืออังกฤษให้ทันสมัยขึ้นและการปฏิรูปหน่วยการแพทย์ในกองทัพบกอังกฤษหลังจากสงครามบัวร์ครั้งที่สอง การสร้างเสริมความสัมพันธ์อันดีระหว่างอังกฤษกับนานาประเทศของทวีปยุโรป โดยเฉพาะประเทศฝรั่งเศส ของพระองค์ ซึ่งทำให้ทรงเป็นที่รู้จักอย่างกว้างขวางว่า "ผู้สร้างสันติภาพ" (Peacemaker) ได้ถูกทำให้ผิดแผกแปลกไปอย่างน่าเศร้าจากการเกิดสงครามโลกครั้งที่ 1 ในปี ค.ศ. 1914

 ชีวิตในวัยเยาว์ 
สมเด็จพระเจ้าเอ็ดเวิร์ดที่ 7 เสด็จพระราชสมภพเมื่อเวลา 10 นาฬิกา 18 นาที ของวันที่ 9 พฤศจิกายน ค.ศ. 1841 ณ พระราชวังบักกิงแฮม กรุงลอนดอน พระราชมารดาคือสมเด็จพระราชินีนาถวิกตอเรีย พระธิดาพระองค์เดียวในเจ้าชายเอ็ดเวิร์ด ดยุกแห่งเคนต์และสแตรธเอิร์น ส่วนพระราชบิดาคือเจ้าชายอัลเบิร์ต พระราชสวามี พระญาติชั้นที่หนึ่งและพระราชสวามีในสมเด็จพระราชินีนาถวิกตอเรีย พระองค์ทรงได้รับการขนานพระนาม อัลเบิร์ต เอ็ดเวิร์ด (ตามพระราชบิดาและพระราชอัยกา) เมื่อวันที่ 25 มกราคม ค.ศ. 1842 ณ เซนต์จอร์จส์แชเปิล ปราสาทวินด์เซอร์ โดยมีพ่อและแม่ทูนหัวคือ พระเจ้าฟรีดริช วิลเฮ็ล์มที่ 4 แห่งปรัสเซีย เจ้าชายอดอลฟัส ดยุกแห่งแคมบริดจ์ พระเจ้าแฟร์นันโดที่ 2 แห่งโปรตุเกส ดัชเชสมารีแห่งเวือร์ทเทิมแบร์ค และเจ้าหญิงโซเฟียแห่งบริเตนใหญ่ พระองค์ทรงเป็นรู้จักในพระนามเรียกเล่น "เบอร์ตี้" ตลอดพระชนม์ชีพ

ในฐานะพระราชโอรสองค์ใหญ่ของพระประมุขแห่งอังกฤษ พระองค์ได้ทรงดำรงพระอิสริยยศเป็นดยุกแห่งคอร์นวอลล์ ดยุกแห่งโรธเซย์ เอิร์คแห่งแคร์ริก บารอนเร็นฟรูว์ ลอร์ดแห่งไอเอิลส์ และเจ้าชายและจอมทัพแห่งสกอตแลนด์ โดยอัติโนมัติตั้งแต่แรกประสูติ ในฐานะพระโอรสในเจ้าชายอัลเบิร์ต พระองค์ยังทรงดำรงพระอิสริยยศเป็น เจ้าชายแห่งซัคเซิน-โคบวร์คและโกทา และ ดยุกแห่งแซ็กโซนีอีกด้วย สมเด็จพระราชินีนาถวิกตอเรียทรงเฉลิมพระอิสริยยศพระโอรสของพระองค์ให้เป็นเจ้าชายแห่งเวลส์และเอิร์ลแห่งเชสเตอร์เมื่อวันที่ 8 ธันวาคม ค.ศ. 1841 พระองค์ทรงได้รับการเฉลิมพระอิสริยยศเป็น เอิร์ลแห่งดับลิน เมื่อในวันที่ 17 มกราคม ค.ศ. 1857 และรับพระราชทานเครื่องราชอิสริยาภรณ์การ์เตอร์ชั้นที่ 1 เมื่อวันที่ 9 พฤศจิกายน ค.ศ. 1858 และเครื่องราชอิสริยาภรณ์ธิสเทิลชั้นที่ 1 เมื่อวันที่ 24 พฤษภาคม ค.ศ. 1867 เมื่อปี ค.ศ. 1863 พระองค์ทรงสละสิทธิในการสืบราชสมบัติของดัชชีซัคเซิน-โคบวร์คและโกทาให้กับเจ้าชายอัลเฟรด ดยุกแห่งซัคเซิน-โคบวร์คและโกทา พระอนุชา

พระเกียรติยศ

 9 พฤศจิกายน - 8 ธันวาคม ค.ศ. 1841: HRH เจ้าชายอัลเบิร์ต เอ็ดเวิร์ด ดยุกแห่งคอร์นวอลล์ (His Royal Highness The Duke of Cornwall)
 ในประเทศสกอตแลนด์:  HRH เจ้าชายอัลเบิร์ต เอ็ดเวิร์ด ดยุกแห่งรอธซี (His Royal Highness The Duke of Rothesay)
 8 ธันวาคม ค.ศ. 1841 – 22 มกราคม ค.ศ. 1901: HRH เจ้าชายอัลเบิร์ต เอ็ดเวิร์ด เจ้าชายแห่งเวลส์ (His Royal Highness The Prince of Wales)
 10 กันยายน ค.ศ. 1849 – 22 มกราคม ค.ศ. 1901: HRH เจ้าชายอัลเบิร์ต เอ็ดเวิร์ด เอิร์ลแห่งดับลิน (His Royal Highness The Earl of Dublin)
 22 มกราคม ค.ศ. 1901 – 6 พฤษภาคม ค.ศ. 1910: สมเด็จพระราชาธิบดีแห่งสหราชอาณาจักร (His Majesty The King of the United Kingdom)
 ในบริติชอินเดีย: สมเด็จพระจักรพรรดิแห่งอินเดีย (His Imperial Majesty The King-Emperor)


 พงศาวลี 


หมวดหมู่:พระมหากษัตริย์สหราชอาณาจักร
หมวดหมู่:จักรพรรดิอินเดีย
หมวดหมู่:ราชวงศ์ซัคเซิน-โคบวร์คและโกทา (สหราชอาณาจักร)
หมวดหมู่:เจ้าชายแห่งเวลส์
หมวดหมู่:ดยุกแห่งคอร์นวอลล์
หมวดหมู่:จอมพลชาวสหราชอาณาจักร
หมวดหมู่:ผู้รอดชีวิตจากการลอบสังหาร
หมวดหมู่:ไนต์ออฟเดอะการ์เตอร์
หมวดหมู่:ผู้ได้รับเครื่องราชอิสริยาภรณ์ ม.จ.ก. (ฝ่ายหน้า)
หมวดหมู่:พระราชบุตรในสมเด็จพระราชินีนาถวิกตอเรีย
หมวดหมู่:พระราชโอรสในสมเด็จพระราชินีนาถ
หมวดหมู่:พระราชโอรสในสมเด็จพระจักรพรรดินีนาถ
หมวดหมู่:สมัยเอ็ดเวิร์ด